Instrucțiuni TCMI cu privire la forma și stilul lucrărilor scrise

Stilul de scriere

Temele scrise vor folosi un stil academic, respectând următoarele caracteristici:

- nu se acceptă limbajul oral transcris pe hârtie;

- conținutul este bine gândit mai dinainte și trebuie să poată fi înțeles și în lipsa autorului;

- conținutul are o structură logică și prezintă clar relația între diferite elemente ale argumentației prin tranziții;

- folosește propoziții întregi și adesea fraze lungi; paragrafele sunt coerente și unitare;

- folosire sporadică a limbajului figurativ (deși utilizarea în doze mici a unor metafore, hiperbole, ironii sau simbolisme este recomandată);

- tonul neutru, evită expresivitatea emoțională.

De evitat (orice elemente ale stilului oral):

- adresarea directă către audiență (tu, voi, noi);

- stilul de predică sau mărturie personală, plin de instrucțiuni și recomandări, sau motivarea audienței prin expresii cu încărcătură emoțională;

- întrebări retorice care dirijează răspunsul;

- folosirea unor propoziții incomplete sau repetitive, a paragrafelor prea lungi sau prea scurte, lipsa relației între propoziții și a tranzițiilor între argumente.

Elemente de compunere

**Introducerea** este un element obligatoriu al oricărei lucrări scrise și trebuie să conțină câteva aspecte necesare, care nu pot lipsi chiar dacă, în funcție de mărimea și tipul lucrării, acestea nu vor ocupa aceeași ordine sau același volum în toate lucrările:

- afirmație introductivă (“cârligul” – captează atenția cititorului);

- tematica și teza lucrării (ce ‘reacție’ la tematică vei susține în lucrare);

- semnificația tematicii (înțelesul și importanța tematicii, justificarea necesității discusției);

- alcătuirea/structura proiectului (ce vor conține secțiunile/capitolele care urmează)

**Cuprinsul** lucrării conține mai multe secțiuni interrelaționate care în progresie logică prezintă și apără teza propusă. În final, ideile prezentate sunt rezumate sub forma unei **concluzii**.

##### Paginație

Paginația poate fi împărțită în numere de pagină pentru conținutul lucrării și numere de pagină pentru preambul. Preambulul (tot ce apare înainte de Introducere, cum ar fi de exemplu pagina de titlu, cuprinsul) se numerotează cu numere romane minuscule, adică i, ii, iii, etc. Pagina de titlu se numerotează cu i, dar numărul nu apare pe pagină. Celelalte pagini ale preambulului încep cu ii.

Textul, sau conținutul, începe cu pagina 1, iar numerotarea continuă consecutiv până la finalul lucrării, inclusiv bibliografia.

##### Cuprins

Titlurile din Cuprins trebuie să fie identice în formulare și stil cu titlurile din text. Aici vor fi incluse titlurile de capitole precum și subtitlurile de rangul unu și doi (ex. 2.1.1) cu numărul paginii respective. Subtitlurile de rangul trei sau mai jos (ex. cele care au trei zecimale, cum ar fi 2.3.4.1) nu vor fi incluse în Cuprins.

##### Fonturi și spații

Recomandăm folosirea fonturilor Times New Roman, Arial sau Courier New, iar între rânduri spații de 1,5 sau 2,0. Folosește același font în toată lucrarea. Mărimea fontului în textul principal trebuie să fie 12pt iar în notele de subsol 10pt. Cuvintele incluse într-un tabel trebuie să aibă mărimea de minim 8 pt. Evită fonturile artistice, și folosește cât mai rar înclinarea sau îngroșarea literelor, doar pentru accent sau titluri.

##### Rubrici

Rubricile reprezintă semnale de direcție pentru cititor și îmbunătățesc semnificativ accesibilitatea și lecturarea textului. Toate rubricile trebuie să reflecte cu acuratețe materialul care urmează dedesubt. O rubrică trebuie să fie urmată de text înaintea următoarei rubrici. O rubrică nu poate avea mai puțin de două sub-rubrici (dacă nu există și B, atunci nu poate fi un A).

##### Ilustrații și chenare

Figuri (desene, fotografii, hărți, grafice, poze) și tabele pot fi folosite dacă este cazul. Fiecare grafic trebuie numerotat și intitulat corespunzător. La momentul potrivit, textul trebuie să facă trimitere la fiecare tabel sau figură folosită, de preferat înainte de apariția acestora.

##### Margini

Marginile trebuie să fie de 2 cm. Marginea de sus va fi de 3 cm la prima pagină a unui capitol, la Cuprins, Bibliografie sau altă diviziune importantă.

##### Folosirea Bibliei

Pune în paranteză versetele citate din Scriptură (nu în notă de subsol). Biblia și traduceri ale Bibliei nu se includ în Bibliografie. Identifică în text prin paranteză sau în prima notă de subsol traducerea Bibliei folosită (ex. I Cor 13:1, NIV).

##### Documentare

Pentru referințele bibliografice de subsol și pentru bibliografie îți recomandăm să utilizezi stilul de documentare folosit în țara ta. Poți alege să folosești un sistem Nord-American, cum ar fi stilul APA (American Psychological Association) sau stilul Turabian. Cerința cea mai importantă este să folosești consecvent stilul ales și să incluzi TOATE informațiile bibliografice necesare.

Bibliografia conține toate sursele folosite în lucrare, de orice format ar fi ele, inclusiv surse orale, media sau electronice. Sursele se listează în ordine alfabetică după numele autorului/editorului (în lipsa unui autor/editor, se folosește titlul). Sursele de pe Internet trebuie să consemneze întotdeauna URL și data accesării.

NoodleBib Express (<http://noodletools.com/login.php>) te va ajuta să generezi automat o referință bibliografică folosind stilurile americane de documentare; site-ul <http://www.snoskainfo.ru> te va ajuta să generezi referințe bibliografice folosind standardul rusesc GOST. MS Office 2007 și 2010 au de asemenea funcția “referințe” care te va ajuta să creezi automat citări și bibliografii.

Folosește notele de subsol pentru a identifica toate sursele din care ai preluat informații pentru lucrare; dacă nu documentezi corect sursele, poți fi acuzat de **plagiat**. Ține cont că citatele directe (cuvânt cu cuvânt) trebuie să fie puse între ghilimele și documentate prin notă de subsol; referirile indirecte, cum ar fi parafrazarea sau rezumatul ideilor unui autor, trebuiesc documentate prin notă de subsol. Te încurajăm să interacționezi pe larg cu ideile altor autori și să ai multe note de subsol, dar lucrarea trebuie să reprezinte munca și gândirea ta proprie.

Exemplu de pagină de titlu:

CRISTOLOGIA EPISTOLEI CATRE EVREI

Michael А. Brown

Curs: Teologia Noului Testament

Profesor: Dr. Rollin Grams

TCMI Institute

Heiligenkreuz, Austria

anul